khistorydata/jeongjo-sjw-relations huggingface dataset:
정조 15년
辛亥六月初六日申時上御重熙堂左副承旨入侍時左副承旨李敏采記事官李海隣洪樂游徐有聞以次進伏訖上命書傳敎曰旣無難冒之端則同除之家遠諸僚承召幾過半日而何時出牌今始入來近來院規雖難一一責備於如許長官怠忽之習不可無飭都承旨蔡弘履遞差又命書傳敎曰昨日現告終涉不然停當設令在申前入啓旣近酉刻則坐直承宣事可謂兩罪俱發混同捧現告於長僚豈成說中間遲滯之不能覺察亦非申退者所知前都承旨柳戇仍任前職牌招察任又命書傳敎曰萊邑纔遞江州又送旣有苟艱之嫌向見於在院時筋力無異癃耋去必瘝曠是豈擇差之意乎新除江陵府使改差更令該曹口傳擇擬又命書傳敎曰賓筵以在外侍從之欲爲上來筵臣有言之者當暑勿令上來俾各傳之之意有所筵敎而若非文字之出於朝紙似未及聞知此意令在外侍從知之上曰此傳敎謄出一本又作書簡以此筵敎書報於八道監司處卽爲知委於諸侍從俾無當暑上來之弊其間如有已爲上來者留京糧道想必難繼分付兵曹俾各給祿可也上曰兼春秋金鳳顯入侍可也賤臣承命出與金鳳顯偕入進伏上曰園所奉審果爲無頉乎鳳顯曰果無頉矣上曰植木等事及外此凡節如有可以稟達者一依所見詳細陳達可也鳳顯曰臣以假官進去顯隆園竊有一二事仰達者矣園所內外白虎旣多起墾之處此固萬萬未安而且以外靑龍言之雖似闊遠許令耕墾亦非可論臣意則無論內外白虎及外靑龍一竝陳之以爲多種樹木恐合事宜矣上曰當陳處之冒耕者雖或有之不必陳之於已墾之後自今秋收穫後申加嚴禁可也鳳顯曰臣遍審局內種樹處則長峯萬戶張世紈之主管所種則今爲着根者十之八九本園令洪就榮金魯敬看檢所植者則其爲着根者爲十之六七呂文永等三人所種則目今着根恰爲十之七八而統而言之秋植者多枯春植者多生臣意則此後植木每於解凍後從便爲之似好且以松子橡實所種處觀之雇軍所種皆有雜亂之弊或有一掬竝種之處或有十餘箇合種之處前頭茁茂難保其必然臣意則以守護軍五十名山直七十名略給雇價使之擔當播植則似有着意善種之道故竝此仰達矣上曰令道伯相議園官從便擧行可也鳳顯曰園所位畓之當初分俵者守僕四人書員二人庫直一名之各給十斗落未免些略且以守護軍言之五十名所給不過每名七斗落而僧徒所給則每名尙爲十斗落其中又有土品好否不均之弊守護軍次知畓庫則盡是磽薄之土僧徒次知畓庫則皆爲肥沃之地此尤不均之甚者臣意則守僕書員庫直則每名各以十斗落式加給守護軍則每名加給八斗落僧徒則各名加給五斗落使守護軍僧徒均之爲十五斗落而土品好否亦爲平均分俵似好至於山直七十名身役則雖皆頉免田畓則初無分排不無向隅之歎以稅畓中每名各給七斗落而又以歇稅定給則似有聊賴資生之道矣上曰令道伯相議前倅及園官加給之當爲幾斗別給之當否論理狀聞可也鳳顯曰守護軍及山直宜有別加斗護之道守護軍子枝則勿侵軍役山直輩父若子中本府面任等役亦勿侵責似好矣上曰令道伯與時府使相議決處可也鳳顯曰龍虎內外及齋室左右多是舊邑家垈故灰土相半勢難栽種而藜藿等雜草叢生於垈田見方蓊密尤妨種植令守護軍山直輩求得宜土之木或播種或移種而旣種之後這這耘耨俾所種之木着根茁長之地似好而其中卑濕之地則五里木最稱宜土以此種植亦甚便宜故竝此仰達矣上曰令道伯與園官地方官相議從長爲之可也出擧條命退諸臣以次退出
정조 15년
行都承旨柳戇坐左承旨右承旨洪義榮坐左副承旨李敏采坐直右副承旨韓用龜坐同副承旨李益運坐直注書李海隣仕直一員未差假注書洪時濟仕事變假注書李明淵仕
정조 15년
藥房提調吳載純副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 15년
柳戇啓曰來十一日輪對日次矣敢稟傳曰爲之
정조 15년
李益運啓曰來十一日朝參日次矣敢稟傳曰停
정조 15년
李益運啓曰大司憲洪檢未肅拜執義李身晦掌令鄭景祚姜世綸持平尹九宗在外持平李景溟牌招啓辭未下監察茶時之意敢啓傳曰知道
정조 15년
柳戇啓曰右承旨洪義榮今日不爲仕進卽爲牌招何如傳曰允
정조 15년
柳戇啓曰新除授右副承旨韓用龜以前任安東府使方在解由未出中何以爲之敢稟傳曰勿拘
정조 15년
傳于李晩秀曰禮房承旨馳詣明陵奉審摘奸局內諸陵一體奉審以來
정조 15년
以右承旨洪義榮牌不進罷職傳旨傳于柳戇曰只推更爲牌招
정조 15년
吏曹判書前望單子入之鄭昌順落點
정조 15년
傳于韓用龜曰右副承旨入侍
정조 15년
以校理金方行修撰林道浩副修撰金熙采牌不進罷職傳旨傳于柳戇曰只推更爲牌招
정조 15년
李益運啓曰校理金方行前牌催促旣出特敎省記修納不容少緩而來到闕外謂有情勢屢度催促終不入來事體所在誠極未安從重推考何如傳曰允
정조 15년
以京畿監司徐鼎修狀啓忠壯公沈岱奉祀孫不得起送事傳于李益運曰其奉祀者年滿尙遠如有傍孫中至親令該曹調用否則待年滿調用事亦令該曹詳載承傳案卿亦以此傳敎謄給主家事回諭
정조 15년
傳于李益運曰奉審承旨入侍
정조 15년
李益運啓曰入侍筵說修納之無過三日自有定式而初五日次對入侍筵說過限不納有關後弊事之駭然莫此爲甚當該注書所當重勘而本院請推之外無他可施之罰何以爲之敢稟傳曰事極駭然當該注書先汰後拿承旨遞差
정조 15년
李敏采以戶曹言啓曰臣鼎鎭今日以慶尙道右漕倉漕船點檢事出來江上矣左漕倉所屬昌原等八邑庚戌條田稅大同合米一萬五千二百十二石零太二千八十三石零本倉漕船十八隻分載後所屬密陽等六邑庚戌條田稅大同合米一萬六千六百十二石零太二千五百三石零本倉漕船二十隻分載追後無事來泊于西江前洋故一體點檢之意敢啓傳曰知道
정조 15년
辛亥六月初七日未時上御重熙堂奉審承旨入侍時左承旨李晩秀記事官李海隣洪樂游徐有聞以次進伏訖上曰明陵奉審果爲無頉而局內諸陵亦爲一體奉審乎晩秀曰臣馳往明陵陵上丁字閣碑閣奉審果無頉祭物祭器奉審極爲精潔諸執事摘奸果皆無頉次詣局內諸陵一體奉審則亦爲無頉矣命退承史以次退出
정조 15년
辛亥六月初七日酉時上御重熙堂左副承旨入侍時左副承旨李敏采記事官李海隣洪樂游徐有聞以次進伏訖上命讀公事書判付訖上曰金方行之不爲肅謝緣何委折而然云耶敏采曰謂有情勢屢度催促終不入來故俄者果爲請罪啓辭矣上曰所謂情勢者何事也金方行卽爲招致於政院問其委折以奏可也賤臣承命出回奏曰問于金方行處則以爲臣於年前一遭臺言之後前後三司一未有行公之事今番特除之下以此情勢萬無承膺之路玆犯違傲不勝惶悚云矣上曰此則自上已爲洞燭之事則到今豈可更爲云云乎卽爲肅謝事分付賤臣承命出傳命退承史以次退出
정조 15년
行都承旨柳戇坐行左承旨李洪載坐右承旨尹行任坐直左副承旨李敏采坐右副承旨南柱老坐同副承旨李益運坐直注書李海隣仕直一員未差假注書洪樂安仕事變假注書李明淵仕
정조 15년
李益運啓曰明日常參經筵取稟傳曰停
정조 15년
李益運啓曰御營廳將官來言今日本廳軍兵日次私習云矣敢啓傳曰知道
정조 15년
李益運啓曰大司憲洪檢掌令鄭景祚持平李景溟未肅拜執義李身晦掌令姜世綸持平尹九宗俱在外監察茶時之意敢啓傳曰知道
정조 15년
李益運啓曰右承旨洪義榮右副承旨韓用龜今日不爲仕進卽爲牌招何如傳曰許遞前望單子入之待下批牌招察任
정조 15년
承旨前望單子入之尹行任南柱老落點
정조 15년
假注書洪時濟先汰後拿代以洪樂安爲假注書
정조 15년
傳于尹行任曰推考房承旨入侍
정조 15년
以右副承旨南柱老牌不進罷職傳旨傳于李益運曰每於郊次駕過見其頹垣之不蔽潤屋者果如是乎卽此足爲大談之左契至於昨年臺評之非出公言與不過充數人孰不知則到今豈可追提只推更爲牌招
정조 15년
以右副承旨南柱老再牌不進罷職傳旨傳于李益運曰此傳旨勿施更以前牌催促
정조 15년
柳戇啓曰問啓事命下矣問于刑曹判書權處則以爲以臣一身恩造平日處心凡於職事豈敢爲厭劇圖便之計自歸孤恩負心之科而臣之本病痰濕虛勞之症添發於悴勞之餘實難自力而曹坐單子屢次懸病亦極悚憫間又强作赴衙又復越添決無時日間起動之勢而曹務瘝曠滯囚未決又至多日尤極惶憫萬不獲已呈辭已數日矣實狀如此而跡涉稱頉致有嚴問之命隕越戰懍不知所達云矣敢啓傳曰詞訟之任司寇最緊御極以後是任之久任皆在十朔內外往往亦有近二十朔行公之人則彼皆一一無病故於其間而然乎至於此判堂適因乏人不得已點下欲爲責成則行公未幾稱有虛勞病無端圖遞寧有如許道理乎江界府使除授當日辭朝江界若不能一復舊樣以何顔復渡浿水重入備門乎此意令政院添書於宣諭本文給送時任府使今日政宿趼見窠遞付
정조 15년
以行吏曹判書鄭昌順牌不進推考傳旨傳于柳戇曰向於前吏判除拜時勉出傳敎已示意設有千可辭百難强之處義更不敢追提道理卽然今豈可更有云云乎前判堂何惡而勉出此判堂何厚而曲循乎決知其畢竟承膺坐要飭敎有非臣分之所敢出傳旨之姑不勿施出於顧其官名以寓禮使之義從重推考更卽牌招開政
정조 15년
以左右尹望筒傳于柳戇曰以亞卿加望人擬入
정조 15년
有政吏批判書鄭昌順參判閔鍾顯參議李勉兢都承旨柳戇進以徐浩修爲刑曹判書李洪載爲刑曹參判洪喜榮爲淸風府使李義弼爲副提學洪樂正爲社稷令尹𣇍爲軍資判官李祖源爲左尹丁範祖爲右尹李文會爲戶曹參議
정조 15년
兵批判書金文淳參判閔台爀參議李夔病參知孟至大入直進右承旨尹行任進副護軍徐有秉副司直徐浩修朴祐源洪明浩蔡弘履奇彦鼎呂善亨李祖源權以綱李鼎揆林濟遠李昌會金履禧鄭東觀副司果韓光植李彦祜竝單付
정조 15년
內閣啓曰本閣書吏鄭禮重以廚院兼吏適往廚院矣本院入直官李學彬以其過庭不拜大致恚怒始則捽䯻拿入旋又縛手擬懸末乃屢報本閣必欲自治至謂廚院官員豈不得杖廚院下吏往復頻煩辭氣噴薄鄭禮重之過庭不拜雖諉以未及省視而身爲閣吏不能謹愼之狀萬萬痛駭其役名爲先除汰而本閣員役雖五上司政院毋得任意推治旣有受敎定式則該司郞官之初不關由徑自捽係事未前有有關體統不可無警司饔院主簿李學彬從重推考何如傳曰內閣吏之兼役於各司每以謂在本閣不脫濕衣瘦惱莫甚爲弊於各司亦必不少雖因接濟之苟簡有此一時權宜之制其爲體統之不尊自內閣犯之大抵體統云者猶言紀綱也等分也下凌上吏侮官何等傷風敗俗之事則膠守於不當引之體統抑上而尊下斥官而護吏曰以紀綱當如此等分當如此云爾則瞻聽所及以本閣之事謂得乎否乎如非兼役而一或犯手則廚郞何足言雖銀臺五上司之官員旣犯受敎自可論責而今番廚郞事大異於是本役雖閣吏兼役編於廚院則廚吏之見廚郞過庭而不拜設令厥吏不知而誤犯以吏不識官員之面旣屬前未聞之事況知而故犯厥罪尤當何居乎爲廚郞者以年少血性處事旣如彼其雍容爾等亦豈有執言之端乎然以擬打與擬懸爲違犯受敎若或打而旣懸則其所論罪當至何許律名乎堂郞之等雖嚴猶不若官下之分而爾等以內閣仙曹作寮於提學直提學初無上下官之別及與校書館諸僚與赴考績等坐起之時恭執堂郞之禮間於中庶之際莫辨烏之雌雄況下於爾等之閣吏乎又況官下之別截然如霄壤者乎且本閣吏兼管之法亦倣備局吏之自各道營吏抄上立番之古例則下番之營吏監營寧有有罪不敢下手之理乎邊將已行正科出身之仰役於貢物衙門者掖隷之以邸人隨行者本衙門該守令例有推治之事此亦獨非兼帶乎閣吏雖重豈有勝於朝官掖隷之理乎且以該官員事言之若依各營門例一邊進來一邊推治則此亦未可謂之越法矣雖下人之向官長犯手猶看已行未行區別殺與活之階梯則爾等之如是爲說可乎該官推考事不允爾等職在稽古之地昧式若此其罪一也紀綱等分所關處不欲以微細而忽之爾等庶或薰沐於近密而乃反扶抑之倒懸如此其罪二也常時不能束濕致有此洗面之擧其罪三也廚郞則無一可罪之端爾等犯此三件爾等亦有羞惡之心能無若撻市之歎乎此後閣吏兼役各司若有眞箇犯罪之事則一邊推治一邊進來之意定式施行若或因此傳敎之覶縷爲各該堂郞者竝與莊蓄之舊忿而一一追理懲治則豈有爲閣吏之人而閣吏亦豈謂之仙吏乎竝以此意知悉所謂鄭禮重不可除汰而止令攸司從重科罪可也
정조 15년
以黃海水使尹範行狀啓白翎僉使安允奭到防事傳于李益運曰新除尙州營將今日政相換
정조 15년
兵曹口傳政事白翎僉使安允奭尙州營將徐有秉相換
정조 15년
以刑曹都囚徒傳于尹行任曰嚴飭該堂斯速決折俾無許多人滯囚之弊事該房知悉
정조 15년
李益運以兵曹言啓曰今日初昏時蠶頭近處有火光不勝驚駭發遣入直校卒使之執捉以來則回告內有人放火而自禁營已爲捉去故往復該營卽爲捉來査問其放火委折則忠淸道牙山縣居曺潤履稱名人爲其渠之三寸叔殺獄冤枉事欲爲登徹之計有此放火之擧云矣近來奸民輩敢希僥倖莫重烽臺不遠之地恣意放火之狀萬萬痛惡此等無嚴之習決不可尋常處之令攸司嚴覈得情依律處斷禁營巡山軍不能登時捕捉之罪令該營嚴棍懲礪常時不能檢飭之該營大將徐有大推考何如傳曰允赦令時湖西獨以牙山曺命興一人置之勿論秩者蓋其情跡之無可容議也渠罪不一而足假稱訓正而造佩塡紅之牙牌虛誇醫術而欺賣無名之丸藥曳襄挾倡藉班行惡甚至有殺越之罪害及齊民目以周處之說至發於査案卿與江界倅以審理事登筵詢問時於此獄亦以厥漢雖別加訊推終不摧挫爲奏卿亦必記有伊後猶以別加査究判下者出於求生必死之意而前伯鄭存中査啓又甚丁寧仍令同推則到今縱姪放火期於徹聽可謂難叔難姪曺潤履出付畿營下送該道伯處照律嚴處事分付可也
정조 15년
李益運以義禁府言啓曰壯勇營啓辭內果川陞戶軍金鼎春擅自下鄕依律重治事判付內不能檢飭之守令令該府拿問處之事命下矣當該果川縣監李正模今方待命卽爲拿囚之意敢啓傳曰知道
정조 15년
以李正模囚單子傳于李益運曰保放
정조 15년
刑曹參判前望單子入之李時秀落點大司成前望單子入之沈煥之落點
정조 15년
右副承旨南柱老疏曰伏以臣賦性愚迷行己疎迂歷揚內外觸處生疣年前待罪西邑奉職無狀作孽難逭聖度天大薄竄旋宥侍衛之班昵侍耿光西樞之銜感祝恩私矣不意昨夏臺評復發至有改正承宣之請窮村破屋秋無甔石而貪汚之名猶未見原杜門屛跡斷念榮塗而媢嫉之人尙餘疑阻十年之內斤斤不已臣始知涉世昧方虛舟多觸舊愆難贖公議猶峻也臣滿心慙恧措躬無地甘作明時之棄物矣伊時銀臺除命遽下於停啓之翌日聖恩雖出於洗滌臣心益切於悚恧不獲已坐犯違傲幸蒙恩遞感祝之忱歷一年而如一日矣今玆恩除又下於楸行返面之日不知滓穢之蹤何以得此於聖明也臣手奉恩誥感淚成血固當竭蹶趨承少伸叩謝之忱而遭罹旣重廉防難壞召牌之下承膺無路臣罪至此益無所逃玆敢略陳危蹙之情仰暴難冒之義伏乞聖慈俯垂諒察亟賜鐫改以謝人言以安私分千萬幸甚臣無任云云省疏具悉爾其勿辭察職
정조 15년
辛亥六月初八日辰時上御重熙堂左承旨入侍時左承旨尹行任記事官李海隣洪樂游徐有聞原任直閣徐鼎修以次進伏訖上命書傳敎曰政官牌招開政上曰侍從堂上堂下違牌坐罷人竝敍用出榻敎鼎修曰陵園墓所公廨修改等事自戶惠廳專管本陵官監董隨頉隨改事纔有新定式矣日前明陵紅箭門有頉處適値祭享時雖不得不急先修改而紅箭門事體與他自別此後則每當修改之時自禮曹擇日知委使之擧行至於各項修改所入木物旣不可貽弊民邑故皆自京司搬往云遠路輸運非但有欠敬之慮火巢內風落木委棄不用者自來甚多誠爲可惜在前亦有以此取用之例而此非自下擅便之事故敢此仰達矣上曰依爲之至於木物與其遠輸於京司曷若取諸陵內之爲便近精潔乎此後以此定式施行可也出擧條鼎修曰水原凡事仰體朝家德意毋論巨細另加軫念而伏聞本府田稅上納分劃各倉之際監色輩受弊不些云其在拔例顧恤之政宜有別般措處之擧自今爲始水原府田稅勿劃他倉定送別庫事分付戶曹定式施行何如上曰依爲之鼎修曰春秋各陵寢幸行時凡係各務自臣營參量其遠近大小分辦於列邑使之合力擧行而至於水原府每年園幸旣已專當擧行則春秋幸行之一例分辦恐近疊役此後本園幸行外各陵寢幸行分辦勿爲擧論似合事宜故敢此仰達矣上曰依爲之所奏兩件事竝令政院成送有旨後錄下諭于本府使可也出擧條命退諸臣以次退出
정조 15년
辛亥六月初八日申時上御重熙重坐直承旨入侍時同副承旨李益運假注書洪樂安記事官洪樂游徐有聞以次進伏訖上命書傳敎曰刑曹參判前望單子入之待下批牌招察任上曰承旨未差之代前望單子入之待下批牌招察任出榻敎上曰大司成前望中在京無故者爲幾人令銓堂書入可也賤臣承命出傳命退承史以次退出
정조 15년
行都承旨柳戇坐行左承旨李洪載坐右承旨徐瀅修坐左副承旨李敏采坐直右副承旨南柱老坐直同副承旨李益運坐注書李海隣仕直一員未差假注書洪樂安仕事變假注書李明淵仕
정조 15년
南柱老啓曰明日常參經筵取稟傳曰停
정조 15년
南柱老啓曰大司憲洪檢掌令鄭景祚持平李景溟牌招啓辭未下執義李身晦掌令姜世綸持平尹九宗俱在外監察茶時之意敢啓傳曰知道
정조 15년
傳于柳戇曰都承旨左副承旨入侍
정조 15년
南柱老以弘文館言啓曰新除授副提學李義弼時赴江界任所經筵事緊請斯速乘馹上來事下諭傳曰依啓
정조 15년
兵曹口傳政事副司果李尙友郭龍濟竝單付
정조 15년
傳于李敏采曰嶺營債弊爲嶺營吏民難支之端本事已於年前御史李時秀之還朝也登徹於啓單伊後意謂限年區處積弊快祛近聞於筵席雖云留在簿錄而虛擁烏有欲捧則無非不可捧害及於若隣若族甚至隣族亦多無麪之不托爲說營之吏民卽吾赤子坐視而不知蘇救是豈爲民父母之意乎記昔我先朝以箕營債錢擇遣方伯焚券蕩債箕之吏民溝壑之爲袵席卽聖恩也今於嶺之吏民之將至溝壑也指示袵席之安復如昔日豈非仰述之一端乎向筵雖以此略發言端而欲於次對時更一詢問而決之更思追先朝濟箕民之聖意欲施之於嶺民則廟堂之議亦豈有異同乎嶺營所謂南倉債錢卽令道伯召集父老民人父老民人所見處焚其券蕩其債俾嶺民知此擧之出於仰述先朝爲民之盛德至善事令廟堂卽爲行會嶺伯處
정조 15년
以洪時濟囚單子傳于南柱老曰附過放送
정조 15년
李益運以都摠府言啓曰今日入直內三廳武兼禁軍及軍兵等當爲中日習射而本府褒貶相値不得爲之之意敢啓傳曰知道
정조 15년
兵曹口傳政事副司果李龜雲趙恪崔景岳任長源韓啓玉姜文會申膺祜李運行柳竝單付
정조 15년
李益運以摠戎廳言啓曰本廳壯抄右司右哨官金碩祺差任啓下在於五月十一日矣以關西之人今始來現而所告內渠之名字卽錫麒也音雖相似字是不同則有難仍置哨官金碩祺以錫麒改付標何如傳曰允
정조 15년
刑曹啓目僞造御寶造作紅牌罪人金晉煥金元恒吳彦遂延遂得等竝只押付平安監營令道臣捉致金昌麟與金晉煥等對質取招各別詳査啓聞後稟處何如判付啓謹稽先朝受敎以御寶僞造之篆劃不分明及同僞造眞贜未捉納者勿用當律爲敎敎是如乎白紙片濕摺豈有篆成劃之理乎紙片亦不得覓來則卽此兩件有違受敎定式兺不喩至於僞印雖有贜物而印跡與篆劃果皆十分明白置之大辟無容更議之所犯之是隱喩該廳關辭旣甚模糊本曹回啓亦不槪及其在重一律之道不可遽然判下待朝卽爲論理回啓爲旀大抵金晉煥之手造雖曰元犯買紙使之造借家使之爲作奸於關西木物紹介於內司公文設計容謀許多罪狀一則金元恒二則金元恒元恒決不可只勘隨從之律延遂得段置居在內農圃而同惡相濟此兩漢必是有蹊徑於內農圃內需司等䆠侍及下屬而然兩漢等處前後罪犯及所親誰某一一嚴刑取服以聞爲旀吳彦遂段亦果年前酌決於僞造印信之漢是隱喩竝以詳覈回啓爲良如敎
정조 15년
行左承旨李洪載疏曰伏以邦休荐臻吉辰重屆惠慶宮誕彌之日元子宮初晬之期看看漸近伏惟聖情孝慈兼至臣民慶忭曷有其極仍伏念臣年來荷殿下非常之眷受殿下罔極之恩內淸外腴歷揚殆遍而顧臣隨事孤負觸處僨誤罪戾之積難一二計然而有除輒膺不敢辭遜者區區微忱只欲以筋力奔走爲一分塵刹之報矣不意昨者亞卿陞擢之命忽下於百無肖似之身臣之驚惶震凜尤非前日之比矣噫二品峻秩雖令識望兼優班資積累者得之猶且逡巡況如臣之疎迂憒劣猥玷緋玉不滿四載者乎超遷之驟求諸同朝亦罕其倫冥升之愧已矣無論而其於聖簡之過誤名器之屑越所關非細豈敢有一毫堪承之望而適緣除旨旋改召牌繼臨臣於是感惶之念急於叩謝雖不得不張皇趨肅而歸伏松次踧踖倘怳魂夢屢驚臨淵集木未足以喩其危蹙非不知煩瀆之爲可懼而衷情到此終不敢自外於仁覆之天玆瀝肝血仰懇崇聽伏乞聖明察臣私懇非出於飾讓所換新資特命還收俾垂終始之澤千萬顒祝臣無任云云答曰省疏具悉卿其勿辭行公
정조 15년
柳戇啓曰行左承旨李洪載疏批已下卽爲牌招何如傳曰允
정조 15년
禁府啓目果川縣監李正模原情云云傳旨內辭緣泛稱遲晩刑推得情何如判付啓陞戶軍之在該邑者法外不能禁飭雖與逃躱見捉有異其在重師律之道不可以公罪勘處罷職放送爲良如敎
정조 15년
坡州牧使李師濂疏曰伏以惟天惟祖宗眷佑我邦家元子宮誕辰將屆尺衣漸長萬億年無疆之休亶在於是伏惟殿宮欣悅日增一日臣民慶祝中外惟均仍伏念臣姿稟魯下見識昏憒淸朝百執事之末決知其萬無一當而偏荷不世之洪造屢玷非今之顯秩內外揚歷罔非踰分居常愧懼若隕淵谷前冬見職除旨忽下於陪班落馬之餘恩出格外未敢言病竭蹶趨承舁到官次則百弊殘局已成痼疾一心矯救少無見效以言乎民庫則積年經營尙未成立以言乎門樓則凡然孤立四無障護每當天蹕之儼臨輒以狃編而環衛非但事面之苟簡亦甚疎虞之可悶故臣蚤夜商度約略措置牽補架漏不成樣子孤負簡拔之至意莫效涓埃之少報每一思惟惶汗浹背不職之罪恭俟而已噫本州防營之設專由邑後山城山城之築古也在昔萬曆癸巳春故相臣柳成龍見其地形斗絶天塹足恃令都元帥權慄巡邊使李薲合軍據守以遏賊西下之路其顚末俱在於文集中可考也伊時倭賊率大軍將攻之先使遊騎探來城內虛實則以其險不得入持一鍮甑而前報曰山形如此接足不得倭遂大恐不敢直路以過乃由他道而去此乃故老相傳至今爲美談者也自是厥後朝議重此地特命巡察使柳希亮兼管右道防禦修繕而新之天朝趨遊擊佑手書天設形勝國西重門八字以揭之以事亦在於故相臣李廷龜書集中坡州山城記前後實蹟班班可據故甲申年防營移設良以此也而事力不逮修葺尙闕滿目榛莽狐兎爲窟軍卒防守已無可言關阨等棄誠非細憂如前判書臣洪檍前參判臣李亨元之牧是州也率皆改築多般設施未及上徹徑遞而止士民缺歎至今未已臣於莅任之後屢遭登眺則槪其天作巖險地勢峭拔傍無對峙未有窺峯周回殆近千步而東至于鐵原西抵于甲津南涬州北松京無一隔蔽歷歷俯瞰絶頂有大井古則幾乎無底今雖堙塞猶爲三丈許深其下兩井亦旣荒廢而早亦沮洳疏可逢源城底四面各有泉水皆在數十步內雖謂之金城陽池未爲不可石築完然頹落半之目下急務惟是四五級女堞幾十間倉舍及四邊門譙之新築而已而臣材具素蔑財力且絀謀之於一州人士曁校與吏稍能幹事者則僉曰幾百年未遑之事經始則幸矣而容有六七千財貨然後可以下手其能辦此也否萬口齊聲同然一辭臣自聞此言方寸焦菀左右揣量生財沒策無麪之托措手不得因仍抛置實甚可惜本州有軍需米五千石零歲取其耗支放將士取其中八百包米限一年特許下貸則以此而作爲根基其餘不足之數臣當某條周章方便料理而所用本米亦當趁來秋準報賴天之靈倖而濟事則防營得免爲虛設重關亦足以禦暴莫重軍餉將不至於永爲消折之歸矣且臨津長山旣設墩臺樹木蓊菀形險足憑而臨津上流十里許有所云高浪津者亦爲一大路行人通涉極其夥然脫有緩急則賊兵之見阻臨長者安知不由於彼乎其所謂借賊一路其不可不遮守也明矣今若別設一鎭如臨長之爲則固未敢容易議到而此鎭近處多有摠廳屯地該營監色逐年看護就此南岸一所使本廳造置鎭將該捽卒兼爲察飭則在國計無財用之費於要路有防蔽之固至若植木一事竝令三鎭同力擧行則不出十年將見雜卉叢密殆同木柵大江赤壁之上茂林高樹橫亘於數十餘里遠近觀瞻之美姑置無論要地防衛之道似無遺籌而義分是懼未遽瀆擾抱玆耿耿隱忍徊徨者今已月屢換矣第陰雨綢繆國家之大計出位言事人臣之小戒臣若徒懷嚴畏終是泯默一半分塵刹商量不免爲屋下閑說話而止則關防重事便同由臣而廢上而負朝家之委畀下而孤坡人之顒祝臣雖無狀豈忍爲此區區寸忱炳然如丹玆不得不略陳愚昧之見敢瀆崇嚴之聽伏乞聖明俯賜鑑諒亟恢擇蕘之量深軫固圉之謀勿以人廢其言博詢大臣將臣而裁處焉臣無任云云答曰省疏具悉疏辭許令廟堂稟處
정조 15년
辛亥六月初九日辰時上御誠正閣都承旨左副承旨入侍時行都承旨柳戇左副承旨李敏采記事官李海隣洪樂游徐有聞以次進伏訖上命讀公事書判付又命書坡州牧使李師濂疏批訖戇曰臣以典牲署兼帶職掌事有所仰達矣祭享所用羊牲本以常羊用之矣間因羊畜之稀貴貿用唐羊者已爲十餘年所今則唐羊價高難貿常羊之孶畜於京鄕者日漸繁殖貢人輩皆願還用常羊若許常唐羊間從所有擇其肥腯者通同取用則恐似便好故敢此仰達矣上曰依爲之出擧條命退承史以次退出
정조 15년
辛亥六月初九日巳時上御重熙堂同副承旨入侍時同副承旨李益運假注書洪樂安記事官洪樂游徐有聞等以次進伏訖上曰洪時濟所納次對筵說如已改納則持入可也賤臣承命出傳持筵說回奏曰伊時左副承旨臣李敏采承命出給而旣蒙改下之後亦未承改修納之下敎故因爲轉謄於日省錄云矣上曰然則置之可也命退承史以次退出
정조 15년
辛亥六月初九日午時上御重熙堂右承旨入侍時右承旨尹行任記事官李海隣洪樂游徐有聞以次進伏訖上命讀公事書判付訖命書傳敎曰見其實病勢難供劇右承旨許遞前望單子入之待下批牌招察任命退承史以次退出
정조 15년
行都承旨柳戇司䆃寺褒貶進行左承旨李洪載坐右承旨徐瀅修坐直左副承旨李敏采坐右副承旨南柱老坐同副承旨李益運坐直注書李海隣仕直假注書洪樂安仕事變假注書李明淵仕
정조 15년
李洪載啓曰明日常參經筵取稟傳曰停
정조 15년
李益運啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 15년
李益運啓曰弘文館副修撰李龜雲以在外未及上來初不入於未肅拜許遞傳旨而館吏則諉以已遞該曹則徑付軍銜望單之矇然捧入臣不勝惶恐而事未前有不可無警兵曹當該堂上推考弘文館下吏令攸司科治何如傳曰允
정조 15년
傳于李洪載曰左承旨入侍
정조 15년
柳戇啓曰臣以司䆃寺典牲署褒貶下直進去之意敢啓傳曰知道
정조 15년
兵曹口傳政事副司果沈銖李之英申大龜竝單付
정조 15년
李益運以吏曹言啓曰順康園修奉官洪宗涉除拜後過限未肅拜依例改差何如傳曰允
정조 15년
李益運以吏曹言啓曰成均館學諭金鳳擧除拜後過限未肅拜依例罷職何如傳曰允
정조 15년
李益運以兵曹言啓曰新除授五衛將柳載河前任江原監營中軍忠壯衛將趙光鑽前任南虞候俱在任所姑未上來而本廳番次苟艱竝改差何如傳曰允
정조 15년
李益運以備邊司言啓曰卽見禮曹粘目則枚擧東萊府使柳焵狀啓以爲對馬島主還島告知差倭今已出來事當依例接待而島主自江戶還島後若請問慰則差送譯官已有前例問慰譯官堂上堂下各一員豫爲差出待護行裁判差倭出來卽爲下送事請令廟堂稟處矣送譯問慰曾有前例問慰譯官堂上堂下各一員豫爲差出待護行差倭出來卽爲下送之意分付該曹及該院何如傳曰允
정조 15년
南柱老以義禁府言啓保放罪人李正模還囚奉供之意敢啓傳曰知道
정조 15년
刑曹啓目罪人金晉煥旣已自服吳彦遂所供如此別無更問之端至於金元恒延遂得等段特敎嚴訊之下如是抵賴萬萬痛惡更加各別嚴刑取服何如判付啓僞造之木片雖有之篆劃欹缺不成樣云爾則與受敎中不分明勿用律條件旣沕合矣僞寶之紙踏木踏蜜踏間無一捉納之本則又與受敎中眞贜未捉納條件果襯當矣不待金昌麟緊犯與否面質與否而決不可以此完決依受敎定式金晉煥今日內各別嚴刑遠島限己身充軍爲旀干犯諸人等段置自本曹該道照法嚴處爲良如敎
정조 15년
漢城左尹李祖源疏曰伏以天休滋至邦籙無疆吉慶同辰月日初屆太平萬歲自今伊始率土含生鼓舞懽忭仍伏念臣於千萬匪意伏奉除旨以臣爲漢城府左尹臣驚惶隕越莫知措躬之所淸朝百執事孰非難愼而貳卿命德之峻秩京兆掌法之重任不可以匪才而授循序而陞也決矣如臣無似廁之下大夫之列猶懼不稱況可以更進一步乎念臣性本疎迂才又譾劣百無寸長最居人下而厚蒙我聖上天地造化之澤自在胄筵偏荷眷顧十數年來陶鎔愈勤拔之衆棄之中寵以特達之知內而淸華邇密外而邊寄重藩前後歷踐踰濫涯分而參佐銓議徒侈官銜兩歲嶠南畢露瘡疣報效昧方孤負已多斥罰固宜奬擢何論而今乃晉秩出自特簡恩除又下同日聲望之素不及人器之太不襯自顧其中無望承當以臣感激銘戴之忱每願肝腦塗地何敢備例巽讓而古人負乘之戒私門滿盈之懼左右參倚惟有循墻玆敢略具短籲仰瀆崇聽伏乞聖明俯賜鑑諒將臣新授職秩亟命刊改俾名器無玷私分獲安千萬幸甚臣無任云云答曰省疏具悉卿其勿辭行公
정조 15년
辛亥六月初十日辰時上御重熙堂左承旨入侍時行左承旨李洪載記事官李海隣洪樂游徐有聞以次進伏訖上命讀公事書判付訖上曰亞卿之任不輕而重卿須益加對揚以爲圖報之地可也洪載曰臣以無似之蹤濫蒙晉秩之恩惶感之極實不知所達矣命退承史以次退出
정조 15년
行都承旨柳戇病行左承旨李洪載坐直右承旨徐瀅修坐左副承旨李敏采坐直右副承旨南柱老坐同副承旨李益運坐注書李海隣仕直一員未差假注書洪樂安仕事變假注書李明淵仕
정조 15년
李洪載啓曰來十六日儒生殿講日次矣敢稟傳曰爲之日熱如此待涼生令政院卽爲稟旨可也
정조 15년
傳于李洪載曰輪對官入侍
정조 15년
李洪載啓曰卽者檢閱洪樂游以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 15년
李洪載啓曰卽者檢閱李重蓮謂有館規陳疏徑出原疏纔已退却矣所當直捧禁推傳旨而此與無端徑出有異推考警責仍卽牌招入直何如傳曰允
정조 15년
兵曹口傳政事副司果丁若鏞金養根崔時淳竝單付
정조 15년
以黃海監司李敬一狀啓道內癘疫方痛向差死亡數爻開錄事傳于李洪載曰近來各邑方痛向差死亡枚報之數爻有名無實擧一邑所報或爲一二名或爲數三名若此則豈可曰熾甚各邑之減報固甚可駭巡營之謄啓尤爲欠誠道臣推考本道不但爲然諸道臣擧行大體無異亦不但今番爲然年來便成謬例令廟堂各別嚴飭
정조 15년
李洪載以弘文館言啓曰本館上番校理臣金方行以兼東學校授今日禮曹褒貶時晝仕出去之意敢啓傳曰知道
정조 15년
柳戇以吏批言啓曰本曹正郞張至顯呈狀內矣身素患癖積近添暑濕一倍苦劇旬月之內萬無供職之望云身病旣如此則不可强令察任今姑改差何如傳曰允今日政與遷轉之代差出可也
정조 15년
有政吏批判書鄭昌順參判閔鍾顯參議李勉兢進行左承旨李洪載進以南寅老爲刑曹佐郞金孝建爲奉常判官洪復浩爲掌樂主簿李學彬爲平市主簿金履中爲果川縣監尹悌東爲吏曹正郞尹在爲佐郞
정조 15년
兵批判書金文淳進參判閔台爀病參議李夔入直參知孟至大病同副承旨李益運進以金道煥爲五衛將金爀爲忠壯將僉知三單申昕李敬大李益懋副護軍安允奭趙光鑽柳載河護軍李漢興司直尹行任竝單付
정조 15년
李益運以兵曹言啓曰更鼓已下之後扈衛廳有喧話之聲故近仗軍士依例禁止則扈衛軍官輩捉入近仗軍士將欲毆打之際近仗軍士僅得脫身扈衛軍官全數出來稱以呼訴來到本曹門前故卽爲揮却入送而宿衛將士當此昏夜擅離直次事未前有萬萬驚駭身爲別將坐見其全數移次而任其所爲不能禁戢論其罪狀決不可尋常處之該別將令該府拿問嚴勘頭目軍官亦令攸司從重科治何如傳曰允雖甚可駭本曹安知無所失乎古則以大臣衙門大臣隨處斗護之故渠輩勢力倍於京各營而近來疲殘莫甚常所矜念者別將及軍官等竝令該廳査問本事使之草記勘罪此後近仗軍士輩若因昨日之相較有凌踏軍官輩之弊自該廳竝與不飭之兵曹堂郞草記請罪以存體統以復舊規事知悉以爾言之頻除而久任意謂有氣力嚴於閽禁勤於喧禁而闕中正路下賤依舊橫竹闕門出入符標爲無用之物如是而只知扈衛軍官之禁喧乎常時若能預加約束初豈有喧譁爾則從重推考近仗軍士中頭目及當該漢竝付扈衛大將以預不禁飭之罪各別嚴棍仍充扈衛廳最苦役軍可也
정조 15년
李益運以扈衛廳言啓曰謹依兵曹草記批旨入直別將鄭潤弼領將李昌潤丁載述裵彦熽等捉來査問本事則別將鄭潤弼以爲昨日初更量軍官中果有戲謔喧聒之聲故矣身先爲禁止之際自兵曹送近仗軍士問喧聒人之姓名而來問之時近仗軍士無端侵辱軍官輩不勝齊憤欲進兵曹擧實呼訴故矣身以爲此雖咫尺之地決不可擅離云而近仗軍士先往兵曹以來到門前爲言則兵曹堂上以爲當此深夜何可來訴卽爲退去云擅離齊進之說不過近仗軍士先發制人之計至於捉入近仗軍士將欲毆打等說尤是誣罔非但矣身之所目睹入直忠壯忠翊將亦同坐參見云近仗軍士輩過去辱說匪今斯今而軍官李昌潤以不勝血氣之憤果以齊訴兵曹之意發說於同官中雖因別將之挽止竟未離次而妄錯之罪無辭遲晩納供故領將三人分輕重決棍汰去李昌潤則不可棍汰而止令攸司從重科治別將鄭潤弼渠雖以終始呵禁爲言而莫重宿衛之地深夜起鬧至於草記登聞之境其不能檢飭之罪在所難免爲先汰去令該府拿問定罪何如頭目近仗軍士朴龍大當該近仗軍士金繼得依下敎各決棍十度苦役軍充定之意敢啓傳曰知道近來大臣不尊之故衙門體統隨以卑下曾見本廳流來謄錄則以政院堂后官之些少呵責於軍官輩之微事大臣以筵奏或陳箚論執不已者古之大臣豈不知本事之近於褻漫而褻漫之嫌體統之節大昨日兵曹草記事事實不但如彼其相左而已雖於自上遣史官宣傳官等佩標信內外入直處所摘奸時古例則司僕也廚院也惠廳也軍資軍器諸司也依本廳例除非特敎無得循例摘奸所以示敬大臣之意也則草記之時事當具由往復如進來之例可也不此之爲者該堂事又甚未安朝於兵曹草記批答雖不知事實處分猶如此到今査問之後別將之拿勘軍官之汰去過矣況軍官已決棍者乎竝勿論當該入直兵曹堂上遞差以存古規以尊體統入直郞官之無一言挽止不可無飭從重推考常時不能檢飭之判堂亦爲推考可也
정조 15년
南柱老以刑曹言啓曰金晉煥各別嚴刑遠島限己身充軍干犯諸人等自本曹該道照法嚴處事命下矣金晉煥依判下嚴刑一次後全羅道羅州牧黑山島限己身充軍金元恒慶尙道機張縣延遂得慶尙道固城縣定配所竝爲當日押送吳彦遂以是長淵人故具罪目押付于黃海道臣處令道臣發配之意敢啓傳曰知道
정조 15년
刑曹啓目弘文館書吏吳和盛旣已遲晩自臣曹考律科罪何如判付啓分揀放送爲良如敎
정조 15년
辛亥六月十一日卯時上御誠正閣輪對官入侍時同副承旨李益運假注書洪樂安記事官洪樂游徐有聞輪對官司䆃主簿李五鎭禮賓直長李之淳掌苑奉事趙有善瓦署別提張彦極平市令申光祜等以次進伏訖上命書傳敎曰政官牌招開政上曰輪對官以次進前可也五鎭進前奏職姓名職掌及遺在訖上曰有所懷乎五鎭曰無之矣之淳進前奏職姓名職掌及遺在訖上曰有所懷乎之淳曰無之矣有善進前奏職姓名職掌訖上曰有所懷乎有善曰有所懷矣上曰奏達可也有善進前奏所懷曰本署卽古忠臣成三問故宅也不可無表顯之道而旣無子孫則贖還雖無可論宜有徵信文字不至泯沒恐命事故敢此仰達矣上曰忠貞之第依魏鄭公故宅贖還之故事先朝特命有司購給況忠文之第乎向以此問于筵臣而以贖還無處尙今不論爾言果出執藝之義退與提擧相議先爲揭板廳事可也出擧條上曰嘗聞忠文之手植松在於本署云今果留在而樹之徑圍亦爲幾許有善曰先正臣宋時烈記文中有數株生存之說而今則只餘一株在於本署之東邊階上樹之徑圍亦頗壯大矣彦極進前奏職姓名職掌及遺在訖上曰有所懷乎彦極曰無之矣上曰爾以何官出六而與誰爲近族乎彦極曰以武兼末仕出六而故府使張盛漢之子也光祜進前奏職姓名職掌訖上曰有所懷乎光祜曰無之矣上曰日昨左相以革罷平市付諸度支之意有所云云爾亦聞之乎光祜曰略聞之矣上曰平市之設官倣古平準之制而法意甚美然而爲官吏者不善奉行反至於貽害平民而致有此革罷之議寧不慨然第以事在久遠雖不欲輕議未知此論一出之後市井輿論則以爲如何而在本署便否亦復何居爾其細陳可也光祜曰日前貿易革罷之命實出於除弊祛瘼之聖德至意市民輩萬萬惶感而第其自來奉行一分效力之役一朝永罷則雖彼至愚之民亦有抑鬱之心矣上曰非謂此事也平市之合于度支當否何如光祜曰此則事係官制臣何敢容議也上曰旣問之後陳汝一得之見亦何妨也大抵貿易一事誠爲市民之弊而爲市民者或有憑藉所重以爲依賴之一條路而今此永罷之後或不無缺然底意耶予亦非不諒此旣曰關係民弊而左相所奏中一帶之價至於千金者豈不悶然乎旣聞此說不可仍置故乃至於革罷矣光祜曰每當別貿之時就其中稀貴難得者自臣署只爲分定於六注非廛而其餘分役及闕內修理之役則諸市民輪回當之矣上曰闕內修理則只於三年一次爲之而近來則亦久不行矣然而今之所問者只是罷本署之便否也陳其利害可也光祜曰今若革罷平市而合于度支則市民必有落莫之意矣上曰汝是申氏之光字行列則與誰相近而曾經守令乎光祜曰與申光履爲三從而曾經金城與懷德矣輪對官等先退上命書判付訖命退承史以次退出
정조 15년
行都承旨柳戇坐行左承旨閔台爀未肅拜行右承旨李洪載坐左副承旨徐瀅修坐右副承旨李敏采坐直同副承旨李益運坐直注書李海隣仕直一員未差假注書洪樂安仕事變假注書李明淵仕
정조 15년
藥房都提調洪樂性提調吳載純副提調柳戇啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣都提擧留待
정조 15년
李益運以都摠府言啓曰今日入直內三廳武兼禁軍及軍兵等中日習射請出標信傳曰知道
정조 15년
李洪載啓曰大司憲洪檢掌令鄭景祚持平李景溟牌招啓辭未下執義李身晦掌令姜世綸持平尹九宗俱在外監察茶時之意敢啓傳曰知道
정조 15년
傳于徐瀅修曰都提調入侍左相聞入來同爲入侍
정조 15년
傳于李洪載曰咸興璿派子孫上來九人處回糧米各二石錢各十兩分給事分付惠廳
정조 15년
傳于李益運曰兵曹堂上未差之代前望單子入之待下批牌招察任
정조 15년
兵曹堂上前望單子入之南柱老落點
정조 15년
傳于柳戇曰承旨前望單子入之
정조 15년
李益運啓曰臣與右副承旨南柱老伴直矣纔已移拜兵曹參議矣伴直無人左副承旨李敏采所當牌招而拘於廳規不得請牌何以爲之敢稟傳曰牌招
정조 15년
李敏采以戶曹言啓曰漢城府未婚抄啓草記批旨內別單還出給豈可以二人之未及過婚爲一簣之歎乎幼學申德彬庶女則令戶惠堂別加顧助斯速過婚幼學金喜集則改定處又欲定於畿邑令畿伯優送幾貫錢幾包米使之過行如欲移定於京中亦令戶惠堂顧助此雖近於見牛未見羊各部勸婚後此二家爲完功之樞紐則其所賙給豈可泛忽乎凡事每多始勤而終忽之弊此雖一事完功之處比令初加倍用力然後可以示信王言此意令戶惠堂知悉則必當於周給之貫錢包米外宴床也衣服也器鞍也遮帳鋪陳香炬籠燭也凡係用於婚媾之具一一助給則渠之拔貧爲富亦渠數通之致有何過濫之可言乎卿亦知悉多發本府及各部吏隷遮擁治送可也事命下矣西部里門洞居幼學金喜集定婚於本部居平洞居幼學申德彬庶女而所入婚需及應用諸具一一備給今十二日過行之意敢啓傳曰知道
정조 15년
李敏采以賑恤廳言啓曰漢城府未婚別單批旨內別單還出給豈可以二人之未及過婚爲一簣之歎乎幼學申德彬庶女則令戶惠堂別加顧助斯速過婚幼學金喜集則改定處又欲定於畿邑令畿伯優送幾貫錢幾包米使之過行如欲移定於京中亦令戶惠堂顧助此雖近於見牛未見羊各部勸婚後此二家爲完功之樞紐則其所賙給豈可泛忽乎凡事每多始勤而終忽之弊此雖一事完功之處比令初加倍用力然後可以示信王言此意令戶惠堂知悉則必當於周給之貫錢包米外宴床也衣服也器鞍也遮帳鋪陳香炬籠燭也凡係用於婚媾之具一一助給則渠之拔貧爲富亦渠數通之致有何過濫之可言乎卿亦知悉多發本府及各部吏隷遮擁治送可也事命下矣西部居平洞居幼學申德彬庶女定婚於本部里門洞居幼學金喜集故各樣婚具之應係借用者外一一備給今月十二日過婚之意敢啓傳曰知道
정조 15년
李敏采以漢城府言啓曰幼學申德彬庶女初定於李遠喬子以七月二十二日擇日之意已入於月前草記之中矣李遠喬家不爲等待已過於他處申德彬方欲以此來告該府之際金喜集適被退婚而日前兩人處別下優異之特敎仍有斯速過婚之命故卽令本府該郞及部官分往兩家以地旣相適事亦非偶之意縷縷勸成則兩家亦皆感激恩敎不暇他顧卽地定婚仍爲擇日後戶惠廳凡諸助需之節一依批旨擧行而今月十二日果爲成婚故自臣府亦依下敎多遣本府吏隷及各部下屬治送新行之意敢啓傳曰知道
정조 15년
李敏采以賑恤廳言啓曰依下敎咸興璿派子孫九人處米各二石錢各十兩分給之意敢啓傳曰知道
정조 15년
辛亥六月十二日辰時上御重熙堂左副承旨入侍時左副承旨徐瀅修記事官李海隣記注官金鳳顯記事官徐有聞以次進伏訖上曰都提調左議政入侍可也賤臣承命出與都提調洪樂性左議政蔡濟恭偕入進伏上曰每欲使卿等一瞻於元子而未果今日甘雨新晴天氣淸朗適聞卿等入來故使之入瞻矣仍命元子侍坐樂性等仰瞻訖樂性濟恭等齊聲奏曰臣等躬逢太平獲瞻睿容峙嶷之質天日之表顧何敢形容萬一而眉宇天庭克肖我先大王聖姿且伏念爲聖爲賢全在於眼精而眼彩如是玲瓏眉壽永年必徵於中岳而中岳極其豐盈至於耳匡之宏厚聲音之弘亮又無非至尊至貴之吉格聖人之生固知與凡人逈異而日角月偃之奇龍棲虎踞之美古聞帝王之符表臣於是日幸得親見而此實天心之眷佑我聖德錫之以祚胤以啓我東方萬億年無疆之休臣等今日何等福力而得入深嚴之地夬覩离明之照也自不覺手之舞之足之蹈之矣上曰此殿卽乙卯年誕降之所而先大王五十年燕居之宮也前此未嘗引接朝臣於此處矣自今番捲草官始得入焉卿等今又繼之矣樂性等曰伏覩元子宮所御衣服雖私家養育之規模不是之過從儉之聖意臣等尤不勝欽仰矣上曰衣尺之長無異三四歲兒每於嬉遊之時或有轉步之時又有欲語之意儘可謂夙成矣樂性等曰古人云大聖人生知之姿非但德器夙就儀容亦皆夙就臣於今日仰瞻睿容凡節之夙就實不尋常固不敢比擬於私家童穉而如是夙就實所罕聞矣上曰政府參謁聞於今日爲之云然否濟恭曰政府參謁及所帶諸司貶坐皆欲於今日爲之矣上曰百官齊會必當等待卿等須早爲退去可也命退諸臣以次退出
정조 15년
辛亥六月十二日酉時上御重熙堂坐直承旨入侍稟事閣臣同爲入侍時右副承旨李敏采記事官李海隣洪樂游徐有聞京畿監司徐鼎修以次進伏訖上敎鼎修曰近日甘雨不無成霖之意田畓各穀得無爲害之患耶鼎修曰近日之雨夜則霏灑晝則旋爲開霽故各穀則別無大段受病云矣上曰漕船點閱戶判果爲之耶鼎修曰昨已爲之云矣鼎修曰適因言端敢此仰達矣全羅道海南大同所載船隻致敗於本道南陽府地方而其時前道臣金思穆因穀主官海南縣監之馳進面議依新頒定式以改色上納停當不善裝載與不謹護送之各該守令請罪不爲擧論矣湖南道臣鄭民始以不爲狀聞之前劣縮米再徵非所可論屢次文移今於經年之後始乃狀聞事甚惶悚而該道臣之如是爭執亦不無所據故該府護送監色及該縣騎船監色沙格等不得不一竝拿致今方究覈査實從當具格狀聞而月前因湖西道臣狀聞泰安縣湖南船致敗事請罪之諸守令以宥旨前事有分揀之敎矣南陽致敗旣在於昨夏大赦之前守令論罪一款何以爲之乎上曰所謂新頒定式與一定之式有異其爲事面之苟且莫甚於此旣云有一分有益於民弊之故雖姑許之以備一說大體則未知恰當至於此事係是宥旨前所犯則自湖西泰安事之回啓該曹擧行萬萬駭然今豈可更效該曹之做錯乎守令論罪姑捨是監色沙格也拯劣谷物也亦當一依宥旨擧行豈其該曹未知本事之故至今無行會乎在囚監色沙格今日內星火知委放送拯劣米及臭載谷物區處事依宥旨爲之其餘往復決處可也出擧條命退諸臣以次退出
정조 15년
行都承旨柳戇坐行左承旨閔台爀坐直右承旨未差左副承旨徐瀅修坐右副承旨李敏采坐同副承旨李益運坐直注書李海隣仕直一員未差假注書洪樂安仕事變假注書李明淵仕
정조 15년
閔台爀啓曰明日常參經筵取稟傳曰涼生間姑停
정조 15년
閔台爀啓曰大司憲洪檢掌令鄭景祚持平李景溟牌招啓辭未下執義李身晦掌令姜世綸持平尹九宗俱在外監察茶時之意敢啓傳曰知道
정조 15년
傳于柳戇曰右承旨同副承旨入侍
정조 15년
兵曹參判前望單子入之李洪載落點
정조 15년
柳戇啓曰吏曹郞廳來言承旨有闕政事取稟傳曰前望單子入之
정조 15년
傳于閔台爀曰左承旨入侍
정조 15년
傳于李益運曰檢閱李重蓮傳旨誤踏勿施牌招入直
정조 15년
柳戇以吏曹言啓曰今此宗廟望祭大祝前正言李敬心塡差而時無職名令該曹口傳付軍職何如傳曰允
정조 15년
兵曹口傳政事副司果朴孝成閔慶世李敬心
정조 15년
辛亥六月十三日辰時上御重熙堂右承旨同副承旨入侍時行右承旨李洪載同副承旨李益運記事官李海隣記注官金鳳顯記事官徐有聞以次進伏訖上命書傳敎曰兵曹堂上前望單子入之待下批牌招察任又命書傳敎曰果川縣監當日辭朝仍命讀公事書判付訖命退承史以次退出
정조 15년
辛亥六月十三日申時上御重熙堂左承旨入侍時行左承旨閔台爀記事官李海隣李重蓮徐有聞以次進伏訖上命書傳敎曰近日甘雨不無成霖之意其中湖南數旬中得雨最多今朝滂沱本道所得果何如嶺南所得亦如何遍問列邑詳細狀聞事下諭于兩南伯仍命退承史以次退出
정조 15년
行都承旨柳戇病行左承旨閔台爀坐右承旨徐瀅修坐直左副承旨柳文養坐直右副承旨李敏采坐同副承旨李益運坐注書李海隣仕直一員未差假注書洪樂安仕事變假注書李明淵仕
정조 15년
徐瀅修啓曰檢閱洪樂游以由限之已過原疏纔已還下卽爲牌招入直何如傳曰允
정조 15년
傳于李益運曰傳香承旨馳詣宗廟景慕宮奉審摘奸以來
정조 15년
李益運以兵曹言啓曰卽接西所衛將朴鼎明牒報則拱北門西邊行閣外面土壁一間缺落云爲先令紫門監以杻把子堅實圍排待晴卽爲修築而此與全體頹圮有異以廣智營入直軍限改築間晝察夜巡之意分付何如傳曰允
정조 15년
李益運以訓鍊都監言啓曰因兵曹草記拱北門西邊行閣外面土壁一間缺落處廣智營軍八名除出將校一人率領限改築間晝察夜巡之意敢啓傳曰知道
정조 15년
辛亥六月十四日辰時上御重熙堂左副承旨入侍時左副承旨徐瀅修記事官李海隣李重蓮徐有聞以次進伏訖上命書傳敎曰新除授承旨待下批牌招察任仍命讀公事書判付訖命退承史以次退出
정조 15년
行都承旨柳戇坐行左承旨閔台爀坐右承旨徐瀅修坐左副承旨柳文養坐右副承旨李敏采坐直同副承旨李益運坐直注書李海隣仕直一員未差假注書洪樂安仕事變假注書李明淵仕
정조 15년
李益運啓曰備邊司郞廳來言今日賓廳日次而上前開坼相値不得來會云矣敢啓傳曰知道
정조 15년
傳于柳戇曰吏兵房承旨持褒貶啓本入侍
정조 15년
以漢城府民家頹壓別單傳于李益運曰恤典卽爲題給事分付該廳出幕之類峽水所過不能庇身處抄其至無依者依例申飭賙給形止草記事判尹及惠堂知悉
정조 15년
以黃海監司李敬一狀啓拯活人命人金尙兼等令該曹考例施賞事傳于李益運曰雖曰不知去處可知其漂流恤典外生前還上或身役竝蕩滌事分付拯活人令該曹今日政考例賞資其餘各人令本道各別施賞以民事之不可緩飭敎何等申勤況於本道以似此事纔有申飭則過數朔之後今始狀聞泛稱不勝惶悚者萬萬駭然當該道臣爲先從重推考監司則雖後時猶狀聞帥臣之無一言尤萬萬駭然若以兼地方官報營爲發明之端則此亦不然尋常船隻臭載諸道水使或直狀啓守令一邊謄報巡營一邊狀聞則況於人命乎不可以謬例寬恕當該帥臣亦爲從重推考該僉使白鳳翼之三月旬之事四月晦報營尤爲無狀降充該鎭水軍事分付以懲邊將輩不事事之弊仍令廟堂枚擧嚴飭諸道水使處
정조 15년
有政吏批判書鄭昌順參判閔鍾顯參議李勉兢行都承旨柳戇進啓曰會寧府使今當差出而當品中可擬之人乏少堂上三品他道閫帥守令竝擬何如傳曰允又啓曰忠州牧使今當差出而本州物衆地大素稱難治不可不擇差同道及他道有聲績未準朔守令竝擬何如傳曰允
정조 15년
以沈逵爲溫陵令鄭東閔爲忠州牧使李潤彬爲會寧府使李宗海爲機張縣監呂善亨爲定州牧使閔百準爲仁川府使會寧府使李潤彬今加嘉善加資事承傳
정조 15년
兵批判書金文淳進參判李洪載病參議南柱老入直參知孟至大病同副承旨李益運進副護軍趙榮儉李東芳李弘遠副司直韓用龜洪義榮李夔竝單付
정조 15년
以兵曹軍職褒貶啓本傳于李益運曰許多文臣軍職在京無端不參者如是夥然此亦紀綱所在貶目勿施依前例今日更爲磨勘修正以入
정조 15년
柳戇以吏曹言啓曰曹所屬宗簿寺司饔院官員等矣今辛亥年春夏等褒貶當爲等第而俱因提調有故不得磨勘之意敢啓傳曰知道
정조 15년
李益運以戶曹言啓曰本曹郞廳及所屬各司官員今辛亥年春夏等褒貶依前例磨鍊以入而軍資監因都提調有故不得磨勘去庚戌秋冬等褒貶則軍資監因都提調有故限內不得磨勘矣今則其時官員已有遷轉難以考績依近例蕩滌何如傳曰知道
정조 15년
李益運以宣惠廳都提調意啓曰本廳郞廳等今辛亥年春夏等褒貶等第磨勘以入之意敢啓傳曰知道
정조 15년
柳戇以忠勳府言啓曰今辛亥年春夏等褒貶當爲磨勘而有司堂上延豐君臣李𡊠有病故限內不得爲之之意敢啓傳曰知道
정조 15년
柳文養以景慕宮都提調意啓曰太常所進林檎今方薦新於本宮而宮苑林檎結實不過二十餘箇品甚劣且多蟲損莫重薦新無以擧行不勝惶恐之意敢啓傳曰知道
정조 15년
柳文養以弘文館提學意啓曰今春夏等本館褒貶當爲磨勘而以領館事大提學不備限內不得爲之之意敢啓傳曰知道
정조 15년
柳文養以禮曹言啓曰各陵殿園墓本曹郞廳四學童蒙敎官通禮院掌樂院禮賓寺典牲署東西氷庫東西活人署圖畫署官員等今辛亥年春夏等褒貶等第以入而宗廟署社稷署景慕宮弘文館藝文館春秋館東南關王廟內醫院觀象監成均館奉常寺司譯院承文院典醫監惠民署官員等褒貶各其司領事都提調提調堂上有故不得一體磨勘之意敢啓傳曰知道
정조 15년
柳文養以禮曹言啓曰今此春夏等褒貶時本曹郞廳啓本中一處刀之意敢啓傳曰知道
정조 15년
柳文養以禮曹言啓曰今此本曹春夏等褒貶時奉常寺直長閔廣魯不爲參謁事體未安以本寺褒貶之不爲雖不得等第不可仍以置之令吏曹中考施行何如傳曰知道
정조 15년
李益運以兵曹言啓曰本曹今春夏等褒貶等第磨鍊以入而曹所屬司僕寺軍器寺典設司訓鍊院官員等矣褒貶因各其提調及堂上有故不得一體磨勘之意敢啓傳曰知道
정조 15년
李益運以兵曹言啓曰本曹今春夏等褒貶啓本中刀一處之意敢啓傳曰知道
정조 15년
李益運以兵曹言啓曰宣薦內禁衛取才時三技以上入格單子書入之意敢啓傳曰知道
정조 15년
李益運以中樞府判府事意啓曰今春夏等褒貶當爲等第而領府事臣徐命善有身病限內不得磨勘之意敢啓傳曰知道
정조 15년
柳戇以敦寧府言啓曰府郞廳等矣今春夏等褒貶等第當爲磨勘而首堂上身病限內不得爲之之意敢啓傳曰知道
정조 15년
柳戇以耆老所言啓曰本所堂上多有身病今春夏等褒貶限內不得磨勘之意敢啓傳曰知道
정조 15년
李益運以都摠府言啓曰今日入直內三廳武兼禁軍及軍兵等當爲中日習射而上前開拆相値不得爲之之意敢啓傳曰知道
정조 15년
李益運以訓鍊院都提調意啓曰今辛亥年春夏等褒貶磨勘以入之意敢啓傳曰知道
정조 15년
李益運以禁衛營都提調意啓曰本營從事官及諸將官今辛亥年春夏等褒貶當爲等第而臣樂性有身病限內不得磨勘之意敢啓傳曰知道
정조 15년
李益運以御營廳言啓曰本廳從事官及諸將官今春夏等褒貶當爲等第而都提調臣徐命善有身病限內不得磨勘之意敢啓傳曰知道
정조 15년
李益運以濬川司都提調意啓曰本司都廳及郞廳今春夏等褒貶等第磨勘以入之意敢啓傳曰知道
정조 15년
柳戇啓曰卽伏見禮賓寺今春夏等褒貶啓本則參奉李鎭成朴世英旣不書題目又不塡等第考績事體何等嚴重而有此做錯大是不察當該磨勘堂上及該寺提調竝從重推考何如傳曰不可推考而止該曹與該寺間何處之不書題目與等第令廟堂査實區別使之草記稟處可也
정조 15년
李益運以備邊司言啓曰政院啓辭禮賓寺褒貶啓本參奉不書題目不塡等第當該磨勘堂上及該寺提調從重推考事批旨不可推考而止該曹與該寺間何處之不書題目與等第令廟堂査實區別使之草記稟處事命下矣査問該寺該曹則該寺提調旣書題目又書等第送于禮曹而參議移謄之際漏而不書云不書之罪固在執筆之參議而凡入啓文書雖尋常隨例之事固當屢次考準慮有錯誤況殿最事體何等嚴重而判書參判俱以參坐之堂上全不致察有此萬萬未安之事其爲罪不當以執筆與不執筆有所區別當該禮曹三堂竝施罷職之典何如傳曰允
정조 15년
柳戇以吏曹言啓曰今日本曹開拆坐起時考見京外褒貶啓本則水原府使金思穆金化縣監洪益烈題目致勤改下鎭岑縣監南溟學以籠利縱駭爲目高敞縣監尹在陽以惜忽懲討爲目靈巖郡守朴命球以病由柔弱爲目連原察訪南景羲以不戢郵卒爲目則竝宜置下考而置諸中考禮賓參奉李鎭成朴世英不書題目等第殊無嚴明殿最之意四道道臣及該曹堂上竝推考警責以上三邑守令及察訪竝罷黜何如傳曰允水原府使之貶題改下出於責勵之意人非仲山甫則亦豈必剛柔適中侮畏得宜乎大抵相反處多更以後必益勵之意卿其嚴飭以曾經道伯出自卿班道題之顧見似然矣金化縣監之等評改下亦出於欲恕略則眞欲恕略之意道題之不有飭敎直書次等其氣力足謂難伯難倅可嘉不必責兩道伯例推事勿論可也
정조 15년
柳戇以吏曹言啓曰寶城郡守金就大以三年窠守令兩次居中其不治可知依例罷黜何如傳曰允
정조 15년
李益運以兵曹言啓曰蛇梁萬戶崔德顯庚戌六月殿最居中今番開拆又置中考則二等居中矣其不職可知依例罷黜何如傳曰該道貶目之兩次居中者自可罷黜而開拆降考後仍用兩次居中例更請罷黜法例果如此乎以所記憶者言之年前一相臣在吏判時於南邑倅有似此之擧其時猶以爲法例不然況兵曹已例不能記憶者乎令廟堂査問前例有無此草記許施當否草記論理稟處可也
정조 15년
李益運以兵曹言啓曰拆見諸道褒貶啓本則北兵使尹得逵啓本中撫夷萬戶金慶郁以別無疵政飭邊宜勉爲目則宜置中考而置諸上考黃拓坡權管田百寧以謗豈盡信益勉飭躬爲目則宜置下考而置諸中考統制使李潤慶啓本中蛇梁萬戶崔德顯以病或妨務奈無顯疵爲目全羅右水使卞至健啓本中黔毛浦萬戶李彦藎差欠剛核爲目則竝宜置中考而置諸上考殊無嚴明殿最之意各該帥臣推考警責金慶郁崔德顯李彦藎竝中考施行田百寧下考施行何如傳曰允
정조 15년
李益運以兵曹言啓曰龍津萬戶崔溪連二等褒貶居中其不職可知依例罷黜何如傳曰允
정조 15년
徐瀅修以工曹言啓曰本曹郞廳今辛亥年春夏等褒貶及屬司繕工監尙衣院掌苑署瓦署典涓司官員今辛亥年春夏等褒貶合六度磨勘以入而屬司造紙署官員今辛亥年春夏等褒貶因該司提調有故限內不得磨勘屬司瓦署造紙署官員去庚戌年秋冬等褒貶亦因各該司提調有故限內不得磨勘其時官員亦多有遷轉者依近例蕩滌之意敢啓傳曰知道
정조 15년
辛亥六月十五日卯時上御誠正閣吏兵房承旨持殿最入侍時都承旨柳戇同副承旨李益運記事官李海隣假注書洪樂安記事官洪樂游徐有聞等偕入進伏訖上曰今日入侍只是吏兵房入來乎益運曰初則齊到閣外而旋有不當入之議自外退去矣上曰左承旨外諸承旨竝爲入侍可也賤臣承命出傳與右承旨徐瀅修左副承旨柳文養右副承旨李敏采偕入進伏訖上曰開坼入侍時承旨之全數入侍閣臣之隨入事年前已有定式而承宣輩之旣詣閤而徑退未知孰發此論致此提飭乎瀅修等對曰別無主論之人而臣等未諳定式致勤飭敎不勝惶悚矣上命益運書傳敎曰開坼入侍應參不參諸承旨一竝從重推考依持公事例閣臣隨入載在閣志而無端不參當該閣臣爲先從重推考出榻敎又敎曰閣臣與左承旨亦爲入侍賤臣承命出傳與左承旨閔台爀直閣徐榮輔偕入進伏訖上命益運書傳敎曰政官牌招開政出傳敎仍命讀褒貶啓本訖上命文養書傳敎曰會寧府使之代今日政擇差衰憒可驗於貶目忠州牧使李元采改差亦令今日政擇差勤勞自勤勞字牧自字牧自下去時已知其荒唐觀於貶題果不出所料機張之民豈不可矜道伯過於顧見未免太欠商量該縣監朴萬瞻爲先改差使以勞蒙恩者皆知居官益愼之義其代亦令今日政以優於蘇弊矯瘼之人差遣之意申飭銓曹出傳敎戇啓曰卽伏見京畿監司徐鼎修咸鏡監司李文源今春夏等褒貶啓本則守令無一人居下水原府使金思穆金化監洪益烈題目致勤改下殊無嚴明殿最之意京畿監司徐鼎修咸鏡監司李文源江原監司尹師國竝推考警責何如上曰依爲之出擧條益運啓曰卽伏見全羅監司鄭民始兵使李章漢慶尙監司鄭大容左水使崔東岳京畿水使申瞮黃海水使尹範行今春夏等褒貶啓本則所管邊將無一人居中居下江華留守洪秀輔統制使李潤慶南兵使李仁秀忠淸水使金明遇全羅左水使趙㠎右水使卞至健所管邊將無一人居下殊無嚴明殿最之意竝推考警責何如上曰依爲之出擧條命退諸臣以次退出
정조 15년
行都承旨柳戇坐行左承旨閔台爀坐右承旨徐瀅修坐左副承旨柳文養坐直右副承旨李敏采坐同副承旨李益運坐直注書李海隣仕直一員未差假注書洪樂安仕事變假注書李明淵仕
정조 15년
柳文養啓曰再明日惠慶宮誕日政府六曹進獻物膳禮曹堂上例於前一日看品而本曹時無堂上有闕之代政官牌招開政差出何如傳曰政官待明朝牌招可也
정조 15년
以忠淸監司朴宗岳狀啓南浦縣監丁遇泰懷德縣監洪景厚令該曹催促下送事傳于柳戇曰皆令一兩日內催促下送後草記
정조 15년
兵曹口傳政事副司果金遇國
정조 15년
漢城右尹丁範祖疏曰伏以我聖嗣粹辰初屆睿質益茂臣民慶忭曷有其極伏念臣受恩如天負罪如山歸伏鄕廬杜門自訟粗爲息補之計矣迺者敍命特降恩造旋擢京兆新除遽下於千萬夢想之外臣誠驚惶感泣罔知攸措臣之賦性疎劣觸事僨誤固爲聖明之所俯悉則雖在閑司末官猶懼不及承當矧是本職語其秩則命德也論其任則理劇也苟非望實素著事務通鍊者莫宜据之則此豈如臣無似所敢冒膺者哉抑臣區區情地有不可以復廁周行重辱淸朝者臣之向來所遭人言至今思之駭汗浹背倘非我聖上日月之明天地之仁洞燭情跡斟酌虛實拔之霮䨴疑似之中則臣何以復起爲人哉臣伏讀其時所下傳敎則所以勘臣者壹歸之疎闇衰憒而假貸憐恤之意洋溢十行之內臣抱此傳敎卽一減死亦無所恨又何必呶呶於外至之人言哉第其爲說傅會於若存若無之際搆捏於常理常情之外前後和應合成罪案必欲落之坑坎而後已言之者雖快受之者豈可以堪乎噫臣本草野疎迹鳧雁去來不足爲著序之其有無而近年以來世所稱淸銜要職次第兜攬有除輒承全昧負乘之戒循墻之義則幽有鬼嫉明有人忌理勢之必至畢竟駭機之乘發臣固揣之矣在臣處義惟當屛退田野謝絶榮塗以謝人言以全餘生而乃反謗愈多而爵愈顯咎愈深而寵愈隆此何異於畏影而疾走者乎且臣前傷脚部今至三載尙未完復腹暑宿疾當暑添劇完轉床笫而恩除之下在鄕控辭義分之所不敢故舁疾登途來伏私次冒陳短章仰暴危懇伏乞天地父母俯察公器之至重情勢之難强將臣新授職秩亟命收還以卒生成之澤千萬幸甚臣無任云云答曰省疏具悉卿其勿辭行公
정조 15년
辛亥六月十六日申時上御重熙堂左副承旨入侍時左副承旨柳文養記事官李海隣洪樂游徐有聞以次進伏訖上命讀公事書判付訖文養曰惠慶宮誕日進獻單子事體至重而院吏替書事甚未安此後則承旨親自書單入啓安寶物種進獻時承旨率戶兵曹宣惠廳司䆃寺郞廳請承言色以入爲宜以此永爲定式何如上曰依爲之出擧條命退承史以次退出
정조 15년
行都承旨柳戇坐行左承旨閔台爀坐右承旨徐瀅修坐直左副承旨柳文養坐右副承旨李敏采坐直同副承旨李益運坐注書李海隣仕直一員未差假注書洪樂安仕事變假注書李明淵仕
정조 15년
李益運啓曰來二十一日朝參日次矣敢稟傳曰停
정조 15년
柳戇啓曰都目政事今月二十日爲之之意敢啓傳曰以念後爲之
정조 15년
兵曹口傳政事副司直李致中尹東晩竝單付
정조 15년
柳文養啓曰今日政新除授禮曹堂上竝待下批牌招何如傳曰允
정조 15년
有政吏批判書鄭昌順參判閔鍾顯參議李勉兢行都承旨柳戇進以徐浩修爲禮曹判書李祖源爲參判尹㬦爲參議李𡊠爲司宰提調李洪載爲同義禁金裕己爲順康園守奉官徐有䄵爲尙衣主簿韓思喆爲義陵奉事文昌瑞爲參奉完城君單李義行
정조 15년
兵批判書金文淳參判李洪載病參議南柱老入直進參知孟至大病同副承旨李益運進副司直尹弘烈單付
정조 15년
柳戇以吏曹言啓曰藍浦縣監丁遇泰懷德縣監洪景厚皆令一兩日內催促下送後草記事命下矣藍浦縣監丁遇泰懷德縣監洪景厚處催促則懷德縣監洪景厚昨日已爲下去藍浦縣監丁遇泰今月十九日發行云矣敢啓傳曰知道
정조 15년
柳文養以漢城府言啓曰本府民家頹壓別單傳曰恤典卽爲題給事分付該廳出幕之類峽水所過不能庇身處抄其至無依者依例申飭周給形止草記事判尹及惠堂知悉事命下矣卽地知委於各部官員使之遍行摘奸成冊報來則卽者東西南北四部一齊修報而峽水所過處難免毁破結幕不得庇身之患許多出幕之中多有㵕漏沾濕之處此等之類不可不及此潦雨乍停之時蓋覆遮障得免此後漂蕩之患而東部㵕漏幕至無依者爲六處西部㵕漏幕至無依者爲十處南部㵕漏幕至無依者爲十七處北部㵕漏幕至無依者爲六處故移文賑廳兼送成冊使之卽速改覆之意敢啓傳曰知道不待別單啓下依卿府文移自該廳先爲擧行事申飭該廳可也
정조 15년
柳文養以賑恤廳言啓曰漢城府民家頹壓別單判付內恤典卽爲題給事分付該廳出幕之類峽水所過不能庇身處抄其至無依者依例申飭賙給形止草記事判尹及惠堂知悉事命下矣東部字內全家頹壓二戶恤典錢各二兩南部字內完少頹多一戶恤典布一疋依例題給至於病幕無依之類待該府抄報卽爲賙給追後草記之意敢啓傳曰知道
정조 15년
柳文養以賑恤廳言啓曰卽見漢城府牒報則以爲因傳敎出幕之類峽水所過不能庇身處至無依者分付各部詳細摘奸後使之抄報則各部所報內峽水所過不能庇身處姑無而今番雨水滲漏處修成冊報來此雖與峽水所過不能庇身有異其在顧恤之道不可無掩覆故自弊府以此意草記同成冊竝爲輸送依前例蓋覆以給之地云取考成冊則東部字內㵕漏幕六處西部字內㵕漏幕十處南部字內㵕漏幕十七處北部字內㵕漏幕六處合三十九處蓋覆空石每幕各五立依近例題給東部字內全家頹壓一戶恤典錢二兩北部字內完少頹多一戶恤典布一疋依例上下之意敢啓傳曰知道